次容齋喜雪禁體二十四韻
作者：方回
朝代：宋

paragraphs: 燠寒節若無嗟若，不寒而燠疫癘作。
叵堪窮臘陽氣泄，况乃炎方土風惡。
大塊積蓄久醖釀，元造斡回驟飄落。
朝曦掩翳九烏死，夜吹呼號萬騎掠。
餞歲纔轟爆竹聲，鞭春初截土牛角。
芳芽脆甲縮芹薺，饑喙枵腸訴烏鵲。
小遲尚可詫祥瑞，大快一舉洗汙濁。
蟄蟲且當伏深穴，貞松决不仆幽壑。
孤舟獨釣柳何奇，衡門空宇陶如昨。
凍手三噢復三咻，泥屐一前仍一却。
未妨獵騎濕鞍韉，政恐征車埋軫較。
誰方輕暖擁文貂，我欲豪飲欠金錯。
雀窺囷廩絕粃糠，蛛軃簷榱收網絡。
老人畏怯小兒喜，富翁驕傲寒士虐。
蜚蜮定復掃蠻蜑，歸雁未敢度幽朔。
銜枚猛將死不懼，煨芋野僧貧亦樂。
九頭鬼車悉逃遁，三足畢方能距躩。
眼生燈暈蝶栩栩，膚澀衾稜雞喔喔。
預占麥餌堆村場，絕喜米價減郛郭。
忽得膚使奇麗句，韻未易賡筆屢閣。
潁陰故事聚星堂，汶叟先生元祐脚。
禁體物語繼醉翁，即今再見蘇龍學。
幸公憂國僕無與，煎水烹茶聊一酌。